ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 191 παράγραφος 1 της συνθήκης για τη λειτουργία της Ευρωπαϊκής Ένωσης, ένας από τους στόχους της περιβαλλοντικής πολιτικής της ΕΕ είναι η προώθηση μέτρων σε διεθνές επίπεδο για την αντιμετώπιση των περιφερειακών ή παγκόσμιων περιβαλλοντικών προβλημάτων. Στον εν λόγω στόχο εμπεριέχεται η διατήρηση των ειδών, συμπεριλαμβανομένης της φάλαινας, σε παγκόσμιο επίπεδο. Η Ευρωπαϊκή Ένωση έχει αναλάβει δέσμευση για την προστασία της φάλαινας και άλλων κητοειδών, και έχει θεσπίσει περιβαλλοντική νομοθεσία η οποία διασφαλίζει εν προκειμένω ένα υψηλό επίπεδο προστασίας.

2. Η οδηγία για τους οικοτόπους[1] ταξινομεί όλα τα είδη κητοειδών στο παράρτημα IV. Αυτό σημαίνει ότι όλα τα είδη φάλαινας προστατεύονται από την ηθελημένη όχληση, σύλληψη ή θανάτωση στα ύδατα της ΕΕ. Η ίδια οδηγία απαγορεύει επίσης την κατοχή, μεταφορά και πώληση ή ανταλλαγή δειγμάτων ειδών που έχουν συλληφθεί ενώ διαβιούσαν ελεύθερα στο φυσικό περιβάλλον. Η εν λόγω νομοθεσία δεν επιτρέπει την επανέναρξη της εμπορικής θήρευσης για κανένα απόθεμα φαλαινών που βρίσκεται στο σύνολό του ή εν μέρει σε ενωσιακά ύδατα. Δεδομένης της μεταναστευτικής φύσης των αποθεμάτων φαλαινών, είναι σαφές ότι οι στόχοι της οδηγίας για τα ενδιαιτήματα μπορούν να επιτευχθούν μόνον εφόσον θεσπιστεί ανάλογο διεθνές ρυθμιστικό πλαίσιο.

3. Ο κανονισμός 338/97/ΕΚ του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους,[2] με τον οποίο τίθενται σε εφαρμογή στην ΕΕ οι διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), απαγορεύει την εισαγωγή κητωδών στην Ένωση για εμπορικούς πρωτίστως σκοπούς.[3] Το υψηλό αυτό επίπεδο προστασίας ενισχύεται περαιτέρω με την ενωσιακή στρατηγική για το θαλάσσιο περιβάλλον[4] και με την οδηγία-πλαίσιο για τη θαλάσσια στρατηγική[5] η οποία αναμένεται να ενισχύσει την προστασία των φαλαινών στην ΕΕ, προωθώντας τον γενικό στόχο της καλής περιβαλλοντικής κατάστασης των ωκεανών και των θαλασσών της Ευρωπαϊκής Ένωσης.

4. Κατά συνέπεια, ο απώτερος στόχος της ενωσιακής περιβαλλοντικής πολιτικής όσον αφορά τις φάλαινες είναι να επιδιωχθεί η αποτελεσματική προστασία τους. Η προαναφερόμενη περιβαλλοντική νομοθεσία εξασφαλίζει υψηλό επίπεδο προστασίας χάρη στην ευρεία εναρμόνιση των κανόνων.

5. Η ενωσιακή πολιτική υπέρ της φάλαινας δεν θα είναι αποτελεσματική στα ύδατα της ΕΕ εάν δεν υποστηρίζεται από συνεκτική παγκόσμια δράση. Στο πλαίσιο της ολοκληρωμένης πολιτικής της ΕΕ για τη θάλασσα, η Επιτροπή θα επιδιώξει τον συντονισμό των ευρωπαϊκών συμφερόντων όσον αφορά τα διεθνή ζητήματα.

6. Η Διεθνής Επιτροπή Φαλαινοθηρίας (ΔΕΦ/IWC), ο αρμόδιος διεθνής οργανισμός για τη διατήρηση και διαχείριση των αποθεμάτων φαλαινών σε παγκόσμιο επίπεδο, έχει συσταθεί δυνάμει της Διεθνούς Σύμβασης για τη Ρύθμιση της Φαλαινοθηρίας (στο εξής «η Σύμβαση»), η οποία υπεγράφη το 1946. Σκοπός της Σύμβασης είναι «να προβλέπει την κατάλληλη διατήρηση των αποθεμάτων των φαλαινών, καθιστώντας έτσι δυνατή τη μεθοδική ανάπτυξη της φαλαινοθηρικής βιομηχανίας» (προοίμιο της Σύμβασης). Μέλη της ΔΕΦ μπορούν να είναι μόνο κυβερνήσεις που έχουν προσχωρήσει στη Σύμβαση. Για να τροποποιηθεί η Σύμβαση έτσι ώστε να μπορεί η ΕΕ να γίνει μέλος, απαιτείται η κύρωση πρωτοκόλλου από όλα τα μέλη της ΔΕΦ. Το 1992, η Επιτροπή ενέκρινε πρόταση[6] για τη διαπραγμάτευση της προσχώρησης της Ένωσης στη Σύμβαση, το Συμβούλιο όμως δεν έδωσε συνέχεια στην πρόταση αυτή. Ωστόσο, η Ένωση συμμετέχει στη ΔΕΦ ως παρατηρητής. Στο πλαίσιο των τρεχουσών συζητήσεων για τη μεταρρύθμιση της ΔΕΦ, η Επιτροπή εισηγείται την υποστήριξη προτάσεων που διαλαμβάνουν την αναθεώρηση της Σύμβασης, συμπεριλαμβανομένης της δυνατότητας της ΕΕ να καταστεί μέλος της ΔΕΦ.

7. Η φαλαινοθηρία για εμπορικούς σκοπούς ανεστάλη το 1986, λόγω του μορατόριουμ που συνομολογήθηκε από την πλειονότητα των χωρών οι οποίες εκπροσωπούνται στη ΔΕΦ. Οι κύριοι λόγοι διακοπής της εμπορικής φαλαινοθηρίας ήταν οι αβεβαιότητες που χαρακτήριζαν τις επιστημονικές αναλύσεις που αφορούσαν την κατάσταση των διαφόρων αποθεμάτων φαλαινών. Έκτοτε, το κύριο ζήτημα που συζητείται ανά τακτά χρονικά διαστήματα στις συνόδους της ΔΕΦ είναι αν τα αποθέματα φαλαινών έχουν αποκατασταθεί αρκετά, ώστε να αρθεί, με ελεγχόμενο τρόπο, η απαγόρευση της εμπορικής φαλαινοθηρίας.

8. Η διττή αποστολή της ΔΕΦ – διαχείριση της φαλαινοθηρίας και, ταυτόχρονα, διατήρηση των φαλαινών – οδήγησε, με την πάροδο του χρόνου, σε ακραία πόλωση της αντιπαράθεσης μεταξύ των κρατών που πρωτοστατούν υπέρ της φαλαινοθηρίας και εκείνων που τάσσονται κατά της δραστηριότητας αυτής. Τα κράτη που πρωτοστατούν υπέρ της φαλαινοθηρίας (π.χ. Ιαπωνία, Ισλανδία και Νορβηγία) αμφισβητούν σταθερά το εν λόγω μορατόριουμ και εξακολουθούν να αναπτύσσουν φαλαινοθηρικές δραστηριότητες για σκοπούς που αποκαλούν επιστημονικούς ή βάσει άλλων εξαιρέσεων.

9. Η γενική απαγόρευση της εμπορικής φαλαινοθηρίας, που αποφασίστηκε στο πλαίσιο της ΔΕΦ, ευθυγραμμίζεται με τις πολιτικές της ΕΕ, όπως αυτές ορίζονται από την προαναφερθείσα νομοθεσία. Είναι σημαντικό να διασφαλίσει η ΔΕΦ την αποτελεσματική προστασία των φαλαινών σε παγκόσμια κλίμακα. Επομένως, η ΕΕ καλείται να εκφράζει, σε κάθε σύνοδο της ΔΕΦ, την άποψή της για τις εκάστοτε προτάσεις.

10. Σύμφωνα με την αρχή της πιστής συνεργασίας που εκφράζεται στο άρθρο 4 παράγραφος 3 της συνθήκης για την Ευρωπαϊκή Ένωση και με την αρχή της ενιαίας εξωτερικής εκπροσώπησης της ΕΕ, είναι απαραίτητο να προετοιμάζουν τα κράτη μέλη τις συνόδους της ΔΕΦ, συμφωνώντας σε κοινή θέση στο πλαίσιο του Συμβουλίου. Λόγω των εγγενών περιορισμών της ιδιότητας του παρατηρητή που έχει η ΕΕ, τη θέση αυτή πρέπει να εκφράζουν από κοινού τα κράτη μέλη στη ΔΕΦ, ενεργώντας προς το συμφέρον της ΕΕ. Είναι επίσης σημαντικό να επισπεύσουν τη διαδικασία προσχώρησής τους τα δύο εναπομένοντα κράτη μέλη που δεν έχουν καταστεί ακόμη μέρη της ΔΕΦ. Μόνο με τη συνεργασία και τη διαμόρφωση ενωσιακής θέσης υπάρχει πιθανότητα για την ΕΕ να επιτύχει την κατάρτιση και επιβολή αποτελεσματικού διεθνούς ρυθμιστικού πλαισίου, κατάλληλου για την προστασία των φαλαινών.

11. Προς τούτο, η Επιτροπή προτείνει στο Συμβούλιο την έκδοση απόφασης, με νομική βάση τα εξής: το άρθρο 192 (περιβαλλοντική πολιτική) και το άρθρο 218 παράγραφος 9 , για τον καθορισμό των θέσεων που θα υιοθετηθούν εξ ονόματος της Ένωσης σε όργανο το οποίο έχει συσταθεί από συμφωνία, όταν το εν λόγω όργανο καλείται να λάβει αποφάσεις που παράγουν έννομα αποτελέσματα. Λαμβανομένων δεόντως υπόψη των περιβαλλοντικών, κατά κύριο λόγο, στόχων που οφείλει να επιδιώξει η Ευρωπαϊκή Ένωση σε σχέση με τη ΔΕΦ στην παρούσα συγκυρία, το άρθρο 43 της Συνθήκης για τη λειτουργία της Ευρωπαϊκής Ένωσης δεν συμπεριλαμβάνεται στην προτεινόμενη νομική βάση της παρούσας απόφασης, χωρίς να θίγεται η αποκλειστική αρμοδιότητα της Ευρωπαϊκής Κοινότητας στο πεδίο των θαλάσσιων πόρων σύμφωνα με τις διατάξεις του άρθρου 3 παράγραφος 1 στοιχείο ε) της Συνθήκης, σε συνδυασμό με το άρθρο 38 και το παράρτημα Ι αυτής, και συνεπώς, στο πεδίο όλων των ζώντων υδρόβιων πόρων στο πλαίσιο της κοινής αλιευτικής πολιτικής, σύμφωνα με τον κανονισμό (EΚ) αριθ. 2371/2002 του Συμβουλίου[7]. Αυτό δεν δημιουργεί προηγούμενο για τυχόν μελλοντικές διαπραγματεύσεις σχετικές με τη διατήρηση και τη διαχείριση των έμβιων υδρόβιων πόρων που υπάγονται στον εν λόγω κανονισμό.

12. Οι αποφάσεις της ΔΕΦ για την τροποποίηση του προσαρτήματος της Σύμβασης παράγουν έννομα αποτελέσματα, δεδομένου ότι τίθενται σε ισχύ εντός καθορισμένης χρονικής περιόδου, χωρίς να απαιτείται κύρωση[8]. Σε όλες σχεδόν τις συνόδους της ΔΕΦ μετά την έναρξη ισχύος της απαγόρευσης, η Ιαπωνία πρότεινε τροποποιήσεις του προσαρτήματος της Σύμβασης, ώστε να επιτρέπεται η φαλαινοθηρία υπό ορισμένες προϋποθέσεις και να αρθεί, εκ των πραγμάτων, η απαγόρευση για ορισμένα αποθέματα. Η Ένωση αδυνατεί να κινήσει και να ολοκληρώσει τις οικείες εσωτερικές διαδικασίες καθορισμού της θέσης της, αν περιμένει πρώτα να κατατεθούν προτάσεις τροποποίησης από τα άλλα μέλη της ΔΕΦ, δεδομένου ότι σχετικές προτάσεις μπορούν να υποβάλλονται έως και 60 ημέρες πριν από κάθε σύνοδο της ΔΕΦ. Επιπλέον, επειδή ο προτεινόμενος ενωσιακός στόχος είναι η υποστήριξη της διαμόρφωσης συνολικού διεθνούς πλαισίου που να καλύπτει όλες τις φαλαινοθηρικές δραστηριότητες και, γενικά, η εναντίωση σε κάθε πρωτοβουλία για άρση του μορατόριουμ που έχει επιβληθεί στην εμπορική φαλαινοθηρία, το Συμβούλιο μπορεί ήδη να καθορίσει την ενωσιακή θέση για τις μελλοντικές συνόδους της ΔΕΦ.

13. Πέραν τούτου, η Ένωση θα όφειλε επίσης να υποστηρίξει τροποποιήσεις του προσαρτήματος με σκοπό τον καθορισμό καταφυγίων της φάλαινας.

14. Η παρούσα πρόταση απόφασης του Συμβουλίου βασίζεται στην απόφαση του Συμβουλίου που εκδόθηκε από το Συμβούλιο Περιβάλλοντος στις 2 Μαρτίου 2009 βάσει πρότασης της Επιτροπής[9]. Η έκδοση της απόφασης του Συμβουλίου του 2009 έδωσε στην Ένωση τη δυνατότητα να συντονίσει τη θέση που έλαβε σε διάφορα ζητήματα σε τρεις ετήσιες συνόδους της ΔΕΦ και κατά τις σχετικές μεταξύ συνόδων συνεδριάσεις της.

Με βάση τα ως άνω, στις πέντε επόμενες συνόδους της Διεθνούς Επιτροπής Φαλαινοθηρίας (ΔΕΦ), συμπεριλαμβανομένων των σχετικών μεταξύ συνόδων συνεδριάσεών της, η θέση της Ένωσης πρέπει να ευθυγραμμίζεται με το παράρτημα της παρούσας απόφασης.

2011/0221 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης στις πέντε επόμενες συνόδους της Διεθνούς Επιτροπής Φαλαινοθηρίας συμπεριλαμβανομένων των σχετικών μεταξύ συνόδων συνεδριάσεών της όσον αφορά τις προτάσεις τροποποίησης της διεθνούς σύμβασης για τη ρύθμιση της φαλαινοθηρίας και του προσαρτήματός της

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 191 παράγραφος 1, σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής[10],

Εκτιμώντας τα ακόλουθα:

1. Σύμφωνα με το άρθρο 191 παράγραφος 1 της συνθήκης για τη λειτουργία της Ευρωπαϊκής Ένωσης, ένας από τους στόχους της περιβαλλοντικής πολιτικής της ΕΕ είναι η προώθηση μέτρων σε διεθνές επίπεδο για την αντιμετώπιση των περιφερειακών ή παγκόσμιων περιβαλλοντικών προβλημάτων·

2. Στο εσωτερικό της Ένωσης, η οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας (οδηγία για τα ενδιαιτήματα)[11] περιλαμβάνει όλα τα είδη κητωδών στον κατάλογο των ειδών ενωσιακού ενδιαφέροντος και απαιτεί από τα κράτη μέλη να διατηρήσουν ή να αποκαταστήσουν τα είδη αυτά σε ικανοποιητική κατάσταση διατήρησης, στα τμήματα της επικράτειάς τους στα οποία εφαρμόζεται η Συνθήκη. Όλα τα είδη κητοειδών ταξινομούνται στο παράρτημα IV. Αυτό σημαίνει ότι όλα τα είδη φάλαινας προστατεύονται από την ηθελημένη όχληση, σύλληψη ή θανάτωση στα ύδατα της ΕΕ. Η ίδια οδηγία απαγορεύει επίσης την κατοχή, μεταφορά και πώληση ή ανταλλαγή δειγμάτων ειδών που έχουν συλληφθεί ενώ διαβιούσαν ελεύθερα στο φυσικό περιβάλλον·

3. Ο κανονισμός 338/97/ΕΚ του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους[12] με τον οποίο τίθενται σε εφαρμογή στην ΕΕ οι διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), απαγορεύει την εισαγωγή κητωδών στην Ένωση για εμπορικούς πρωτίστως σκοπούς·[13]

4. Οι φάλαινες είναι μεταναστευτικό είδος. Ως εκ τούτου, οι πολιτικές και η νομοθεσία της ΕΕ που αφορούν τις φάλαινες θα είναι πιο αποτελεσματικές στα ενωσιακά ύδατα, εάν υποστηρίζονται από συνεκτική παγκόσμια δράση.

5. Η Διεθνής Επιτροπή Φαλαινοθηρίας (ΔΕΦ/IWC), ο αρμόδιος διεθνής οργανισμός για τη διατήρηση και διαχείριση των αποθεμάτων φαλαινών σε παγκόσμιο επίπεδο, έχει συσταθεί δυνάμει της Διεθνούς Σύμβασης για τη Ρύθμιση της Φαλαινοθηρίας (ΔΣΡΦ/ICRW), η οποία υπεγράφη το 1946. Μέλη της ΔΕΦ μπορούν να είναι μόνο κυβερνήσεις. Σήμερα, εικοσιπέντε κράτη μέλη της Ευρωπαϊκής Ένωσης αποτελούν συμβαλλόμενα μέρη στην ΔΕΦ[14]. Η Ευρωπαϊκή Ένωση έχει την ιδιότητα παρατηρητή στην IWC/ΔΕΦ και εκπροσωπείται από την Επιτροπή·

6. Η φαλαινοθηρία για εμπορικούς σκοπούς ανεστάλη το 1986, λόγω του μορατόριουμ που συνομολογήθηκε από την πλειονότητα των χωρών οι οποίες εκπροσωπούνται στην ΔΕΦ. Τα κράτη που πρωτοστατούν υπέρ της φαλαινοθηρίας αμφισβητούν σταθερά το εν λόγω μορατόριουμ και εξακολουθούν να αναπτύσσουν φαλαινοθηρικές δραστηριότητες για σκοπούς που αποκαλούν επιστημονικούς ή βάσει άλλων εξαιρέσεων·

7. Από την 60ή ετήσια σύνοδο της ΔΕΦ/IWC, που πραγματοποιήθηκε τον Ιούνιο του 2008 στο Σαντιάγο της Χιλής, η ΔΕΦ εξετάζει το ενδεχόμενο μεταρρύθμισης του οργανισμού. Τα κράτη μέλη πρέπει να επιδιώξουν την εποικοδομητική συμμετοχή τους σε όλες τις συζητήσεις, λαμβάνοντας υπόψη τον στόχο της εξασφάλισης αποτελεσματικού διεθνούς ρυθμιστικού πλαισίου·

8. Λαμβάνοντας υπόψη την εξέλιξη της κατάστασης στο πλαίσιο της ΔΕΦ και τη συνακόλουθη ανάγκη να συνεκτιμώνται στη θέση της ΕΕ οι νέες εξελίξεις, η Επιτροπή θα υποβάλει περαιτέρω προτάσεις για τη θέσπιση τροποποιήσεων της παρούσας απόφασης, ανάλογα με την περίπτωση·

9. Η ΔΕΦ βασίζει τις εργασίες της σε προσάρτημα, το οποίο διέπει την άσκηση της φαλαινοθηρίας ανά την υφήλιο. Το προσάρτημα επισυνάπτεται στη Σύμβαση και θεωρείται αναπόσπαστο μέρος της. Προβλέπει λεπτομερείς κανόνες φαλαινοθηρίας ως προς τη διατήρηση και τη χρησιμοποίηση των φαλαινικών πόρων. Οι διατάξεις του και οι τροποποιήσεις τους είναι δεσμευτικές για τα συμβαλλόμενα μέρη, εκτός εάν ένα μέρος υποβάλει επίσημα ένσταση σε τροποποίηση, σύμφωνα με το άρθρο V παράγραφος 3 της ΔΣΡΦ·

10. Οι προτάσεις για αποφάσεις σχετικά με την τροποποίηση του προσαρτήματος, οι οποίες εγκρίνονται στο πλαίσιο της ΔΕΦ, ενδέχεται να παράγουν έννομα αποτελέσματα και να επηρεάζουν την επίτευξη των στόχων των ενωσιακών πολιτικών για τα κητώδη, καθώς και της σχετικής νομοθεσίας. Ορισμένες από τις προτάσεις αποφάσεων που υποβάλλονται συχνά στις συνόδους της ΔΕΦ αποσκοπούν στην έγκριση φαλαινοθηρικών δραστηριοτήτων, με την καθιέρωση ποσοστώσεων και την εφαρμογή μέτρων διαχείρισης, ή στη δημιουργία καταφυγίων για τις φάλαινες και απαιτούν τον καθορισμό ενωσιακής θέσης·

11. Συνεκτιμώντας τους κυρίως περιβαλλοντικούς στόχους, των οποίων την επίτευξη οφείλει να επιδιώξει η Ευρωπαϊκή Ένωση σε σχέση με τη ΔΕΦ στην παρούσα συγκυρία, καθώς και για λόγους ευκολίας στις σχετικές συζητήσεις που πραγματοποιήθηκαν το 2008, το άρθρο 43 της Συνθήκης για τη λειτουργία της Ευρωπαϊκής Ένωσης δεν συμπεριλαμβάνεται στην προτεινόμενη νομική βάση της παρούσας απόφασης. Αυτό δεν θίγει την αποκλειστική αρμοδιότητα της Ευρωπαϊκής Ένωσης στο πεδίο της διατήρησης των θαλάσσιων βιολογικών πόρων σύμφωνα με τις διατάξεις του άρθρου 3 παράγραφος 1 στοιχείο δ) της Συνθήκης, σε συνδυασμό με το άρθρο 38 και το παράρτημα Ι αυτής, και συνεπώς, στο πεδίο όλων των ζώντων υδρόβιων πόρων στο πλαίσιο της κοινής αλιευτικής πολιτικής, σύμφωνα με τον κανονισμό (EΚ) αριθ. 2371/2002 του Συμβουλίου[15]. Ούτε εξάλλου δημιουργεί προηγούμενο για τυχόν μελλοντικές διαπραγματεύσεις σχετικές με τη διατήρηση και τη διαχείριση των έμβιων υδρόβιων πόρων που υπάγονται στον εν λόγω κανονισμό·

12. Βάσει του άρθρου 4 παράγραφος 3 της συνθήκης για την Ευρωπαϊκή Ένωση, τα κράτη μέλη οφείλουν να συνεργάζονται ειλικρινά και δεν μπορούν να αναλαμβάνουν υποχρεώσεις εκτός του πλαισίου της ενωσιακής νομοθεσίας, ικανές να θίξουν τους κανόνες της Ένωσης ή να μεταβάλουν το πεδίο εφαρμογής τους. Είναι απαραίτητο να μιλά η Ένωση με μια φωνή στη βάση συμφωνημένων θέσεων της ΕΕ, προκειμένου να υπερασπίζεται αποτελεσματικά τα συμφέροντα της Ένωσης έναντι τρίτων. Η αξιοπιστία της ΕΕ εξαρτάται από την ικανότητα να παρουσιάζει μια ισχυρή, συντονισμένη θέση της ΕΕ·

13. Δεδομένου ότι η Ευρωπαϊκή Ένωση συμμετέχει στη ΔΕΦ με την ιδιότητα του παρατηρητή, η θέση της ΕΕ όσον αφορά θέματα που υπάγονται στην αρμοδιότητά της πρέπει να αποφασίζεται από το Συμβούλιο και να εκφράζεται από τα κράτη μέλη, τα οποία ενεργούν από κοινού για την προάσπιση των συμφερόντων της Ένωσης·

14. Προκειμένου να ενισχυθεί η θέση της Ένωσης στο πλαίσιο της ΔΕΦ, πρέπει να υποστηριχθεί η αναθεώρηση της Διεθνούς Σύμβασης για τη Ρύθμιση της Φαλαινοθηρίας (ΔΣΡΦ), η οποία υπεγράφη το 1946, με τη δυνατότητα της ΕΕ να καταστεί συμβαλλόμενο μέρος της ΔΕΦ·

15. Στις επόμενες πέντε συνόδους της ΔΕΦ, συμπεριλαμβανομένων των σχετικών συνεδριάσεων μεταξύ συνόδων, η Ένωση και τα κράτη μέλη πρέπει να συνεργάζονται στενά για να εξασφαλίσουν ότι οι τυχόν τροποποιήσεις της ICRW και του προσαρτήματός της είναι συμβατές με την πολιτική και το δίκαιο της Ένωσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση της Ευρωπαϊκής Ένωσης κατά τις επόμενες πέντε συνόδους της Διεθνούς Επιτροπής Φαλαινοθηρίας (ΔΕΦ), συμπεριλαμβανομένων των σχετικών συνεδριάσεων μεταξύ συνόδων, πρέπει να συμφωνεί με το παράρτημα της παρούσας απόφασης και να εκφράζεται από τα κράτη μέλη, τα οποία ενεργούν από κοινού για την προάσπιση του συμφέροντος της Ένωσης.

Άρθρο 2

Σε περίπτωση που η αναφερόμενη στο άρθρο 1 θέση είναι πιθανόν να επηρεαστεί από νέα επιστημονικά ή τεχνικά στοιχεία, τα οποία έχουν υποβληθεί πριν από τη σύνοδο της ΔΕΦ ή κατά τη διάρκειά της, καθώς και σε περίπτωση επιτόπιας κατάθεσης προτάσεων για θέματα που δεν έχουν ακόμη αποτελέσει το αντικείμενο ενωσιακής θέσης, διαμορφώνεται θέση επί της εκάστοτε πρότασης μέσω συντονισμού, ακόμη και επιτόπιου, προτού η τελευταία τεθεί σε ψηφοφορία.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. Πρωταρχικό στόχο της Ευρωπαϊκής Ένωσης σε σχέση με τη ΔΕΦ αποτελεί η εξασφάλιση αποτελεσματικού διεθνούς ρυθμιστικού πλαισίου για τη διατήρηση και διαχείριση των αποθεμάτων φαλαινών, το οποίο θα εγγυάται σημαντική μακροπρόθεσμη βελτίωση της κατάστασης διατήρησης των φαλαινών και θα θέτει όλες τις φαλαινοθηρικές δραστηριότητες υπό τον έλεγχο της ΔΕΦ.

2. Τα κράτη μέλη, ενεργώντας από κοινού για την προάσπιση του ενωσιακού συμφέροντος, υιοθετούν την εξής θέση σχετικά με τις προτάσεις για λήψη αποφάσεων από τη ΔΕΦ κατά τις επόμενες πέντε συνόδους της, συμπεριλαμβανομένων των σχετικών συνεδριάσεων μεταξύ συνόδων:

α) Υποστηρίζουν τη διατήρηση, στο προσάρτημα, του μορατόριουμ που έχει επιβληθεί στην εμπορική φαλαινοθηρία·

β) Αντιτίθενται σε κάθε πρόταση σχετικά με νέες μορφές φαλαινοθηρίας οι οποίες δεν προβλέπονται σήμερα στη Σύμβαση, εκτός αν οι εν λόγω προτάσεις αφορούν μόνο την τοπική κατανάλωση, απαγορεύουν τη διεθνή εμπορία, διασφαλίζουν τη σημαντική μακροπρόθεσμη βελτίωση της κατάστασης διατήρησης των φαλαινών και έναν κεντρικό ρόλο στην Επιστημονική Επιτροπή σε ό,τι αφορά τυχόν επιπλέον όρους για τέτοιου είδους φαλαινοθηρικές δραστηριότητες και θέτουν υπό τον έλεγχο της ΔΕΦ όλες τις φαλαινοθηρικές δραστηριότητες των μελών της·

γ) Υποστηρίζουν τις προτάσεις δημιουργίας καταφυγίων για τις φάλαινες·

δ) Υποστηρίζουν τις προτάσεις σχετικά με τη διαχείριση της φαλαινοθηρίας εφόσον αυτή αποσκοπεί στην επιβίωση των αυτοχθόνων πληθυσμών, εφόσον δεν τίθεται σε κίνδυνο η διατήρηση των αντίστοιχων αποθεμάτων, συνεκτιμώντας την αρχή της προφύλαξης και τις εισηγήσεις της επιστημονικής επιτροπής, και εφόσον οι φαλαινοθηρικές δραστηριότητες διέπονται από τις δέουσες ρυθμίσεις και τα αλιεύματα παραμένουν βιώσιμα εντός των ορίων των αναγκών·επιβίωσης σε τοπική κλίμακα·

ε) Υποστηρίζουν τις προτάσεις που αποσκοπούν στον τερματισμό της εκτός του ελέγχου της ΔΕΦ «φαλαινοθηρίας για επιστημονικούς σκοπούς»·

στ) Υποστηρίζουν προτάσεις σύστασης μηχανισμού και καθορισμού χρονοδιάγραμματος για την αναθεώρηση της Διεθνούς Σύμβασης για τη Ρύθμιση της Φαλαινοθηρίας (ΔΣΡΦ), όπου θα συμπεριλαμβάνονται τα ζητήματα της επιστημονικής φαλαινοθηρίας, της φαλαινοθηρίας υπό αντιρρήσεις καθώς και των νέων και αναδυόμενων απειλών για τα κητώδη, προκειμένου να διασφαλιστεί ότι όλες οι δραστηριότητες φαλαινοθηρίας υπάγονται όντως υπό τον έλεγχο της ΔΕΦ. Οι προτάσεις αναθεώρησης της ICRW πρέπει επίσης να περιλαμβάνουν έναν αξιόπιστο μηχανισμό επιθεώρησης και συμμόρφωσης, καθώς και λεπτομερή χάρτη πορείας της εφαρμογής της αναθεώρησης·

ζ) Απαιτούν ώστε οι προτάσεις αναθεώρησης της ICRW να περιλαμβάνουν τη δυνατότητα της ΕΕ να καταστεί μέλος της ΔΕΦ, έτσι ώστε η ΕΕ να δύναται να αυτοεκπροσωπείται σε όλες τις συνόδους.

[1] Οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας, ΕΕ L 206 της 22.7.1992, σ. 7

[2] ΕΕ L 61 της 3.3.1997, σ. 1

[3] Επιπλέον, ο κανονισμός (ΕΟΚ) αριθ. 348/81 του Συμβουλίου περί κοινού καθεστώτος που εφαρμόζονται στις εισαγωγές των προϊόντων που προέρχονται από κητοειδή επιτρέπει μόνο τις εισαγωγές εγγεγραμμένων προϊόντων εφόσον χρησιμοποιούνται για εμπορικούς σκοπούς.

[4] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: Θεματική στρατηγική για την προστασία και διατήρηση του θαλάσσιου περιβάλλοντος, COM(2005) 504 τελικό

[5] Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον

[6] Σχέδιο απόφασης του Συμβουλίου με το οποίο εξουσιοδοτείται η Επιτροπή να διαπραγματευθεί, εξ ονόματος της Κοινότητας, πρωτόκολλο τροποποίησης της Διεθνούς Σύμβασης για τη ρύθμιση της φαλαινοθηρίας, η οποία υπεγράφη στην Ουάσιγκτον στις 2 Δεκεμβρίου 1946, COM(92) 316.

[7] Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, ΕΕ L 358 της 31.12.2002, σ. 59-80

[8] Βλ. άρθρο V της Σύμβασης. Σύμφωνα με την παράγραφο 3, τα μέρη δεσμεύονται από τις τροποποιήσεις του προσαρτήματος εντός ενενήντα ημερών, εκτός εάν υποβάλουν ένσταση.

[9] COM(2008) 711 τελικό

[10] ΕΕ C , , σ. .

[11] ΕΕ L 206 της 22/7/1992, σ. 7

[12] ΕΕ L 61 της 3.3.1997, σ. 1

[13] Επιπλέον, ο κανονισμός (ΕΟΚ) αριθ. 348/81 του Συμβουλίου περί κοινού καθεστώτος που εφαρμόζεται στις εισαγωγές των προϊόντων που προέρχονται από κητοειδή επιτρέπει τις εισαγωγές των απαριθμούμενων προϊόντων μόνο εάν αυτά δεν χρησιμοποιούνται για εμπορικούς σκοπούς.

[14] Αυστρία, Βέλγιο, Κύπρος, Τσεχική Δημοκρατία, Δανία, Εσθονία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λουξεμβούργο, Κάτω Χώρες, Πολωνία, Πορτογαλία, Σλοβακική Δημοκρατία, Σλοβενία, Ισπανία, Σουηδία, Ηνωμένο Βασίλειο, Ρουμανία. Βουλγαρία, Λιθουανία (Απρίλιος 2011)

[15] Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, ΕΕ L 358 της 31.12.2002, σ. 59-80